Most már mindenki tudja, milyenek vagyunk, soproniak
Sopron önkormányzatának megtetszett a Kisalföld Ilyenek vagyunk kampánya és az elkészült grafika.
Az Ilyenek vagyunk, soproniak óriásplakátja már a VOLT-on debütált, a poncichternegyedben késztette megállásra a bulizókat. – A molinót a későbbiekben is szeretné felhasználni a város, a nagyobb rendezvényeken nyújthat izgalmas hátteret – mondta el Barcza Attila képviselő, az ifjúsági, turisztikai és sportbizottság elnöke, aki turisztikai szakemberként is értékeli a táblákat.





A Deák téri játszótérnél elhelyezett táblánál Barcza Attila rögtönzött előadást tartott Sopron értékeiből az érdeklődő gyerekeknek. Fotó: Magasi
– Nagyon jó kezdeményezésnek tartom én is, az önkormányzat is ezt a kampányt. A grafikai megjelenés fiatalosan, lendületesen hívja fel a figyelmet a város polgári értékeire. A soproniak számára is érdekes összefoglalója annak, milyenek is vagyunk mi, itt élők, de a látogatóknak is információt ad, méghozzá érdekesen – fogalmaz Barcza Attila. Egyetért vele a Deák téri játszótér előtti táblát nézve Takács Tünde négygyermekes édesanya is.
– Mennyi mindent tudtak ötletesen és tömören összefoglalni! És mindezt úgy, hogy a gyerekek számára is érdekes és emészthető – mondja. A tizenegy éves Sárközi Rózsának a királykoronázás és a fogorvosok tetszenek a legjobban, a tízéves Dobos Krisztiánnak a Tűztorony előtt szelfiző Petőfi a kedvence. A játszótérre járók szívesen böngészik a rajzokat és feliratokat.
– A táblákat a város forgalmas pontjaira állíttattuk fel. Hét alumíniumtábla és két matrica került ki összesen a közterületekre. A vasútállomáson, a GYIK Rendezvényháznál, a kórház előtt, a Deák téri játszótérnél, a múzeum kerítésén, az AMI bejáratánál, a szanatóriumnál találkozhatnak vele a soproniak és a látogatók. Két matricát is készíttetünk, az egyik a Kisalföld szerkesztőségéhez, a másik a vasútállomás várótermébe került – sorolta Barcza Attila.
#ilyenekvagyunk #fontossopron #Sopron #fontossopronhir